Sérhannaðar snúrur sem notaðar eru til að passa upp á þráðlausu Apple Airpods heyrnartólin njóta mikilla vinsælda hjá Íslendingum . Daníel Hilmarsson , verslunarstjóri Epli , segir að við fyrstu sýn virðist aukahluturinn skjóta skökku við en notagildið sé hins vegar ótvírætt . Algengt sé að heyrnartólin týnist , bæði eða þá annað hvort . Tilefni umfjöllunarinnar er frétt bandaríska miðilsins Business Insider um að fyrirtæki líkt og Nordstrom og Amazon hafi nú hafið framleiðslu á svokölluðum „ Airpods burðarsnúrum . “ Þar sé komið svar við hræðslu viðskiptavina við að týna heyrnartólunum sínum , annað hvort báðum þeirra eða öðru hvoru . Varð auglýsing Nordstrom meðal annars að svokölluðu „ meme-i “ og gerðu netverjar stólpagrín að snúrunni fyrir snúrulausu heyrnartólin . Eitt af fjölmörgum grínmyndum sem netverjar hafa búið til um nýju snúrurnar . Fréttablaðið / Skjáskot Spurður að því hvort það sé algengt að fólk týni heyrnartólunum sínum , segir Daníel í samtali við Fréttablaðið að það hafi verið nokkuð algengt , en hið sama eigi ekki við um nýju týpuna , Apple Airpods Pro . „ Þetta var að gerast svolítið með gömlu Airpods heyrnartólin , það er alveg hægt að viðurkenna það . Það kannski glataði boxinu eða átti bara boxið og vantaði í bæði eyrun , þetta var nokkuð misjafnt . “ Notagildið meira en fyrst blasi við „ Það er auðvitað ótrúlega fjölbreytt úrval af aukahlutum , “ segir Daníel . Spurður hvort að þræðirnir séu vinsælir segir hann að notagildið geri snúrurnar aðlaðandi fyrir marga . „ Það hefur verið rosalega vinsælt að fólk sé að tengja þetta saman , því ef þetta dettur úr eyranu þegar fólk er á ferðinni þá er þetta ekki að detta á jörðina eða detta á gólfið og minni líkur á að þau glati því , “ segir Daníel . „ Svo hefur fólkið verið að kaupa króka til að krækja í eyrun og svo eru hulstur fyrir boxin líka vinsæl . Þetta eru vinsælustu aukahlutirnir fyir þetta . “ Hann viðurkennir að þegar snúrurnar hafi komið fyrst hafi þær komið honum spánskt fyrir sjónir . „ Þetta kom mér svolítið á óvart þegar þetta kom fyrst en svo þegar maður pælir í þessu þá er þetta sniðugt , svona þegar þetta er að detta úr eyrunum á manni . Fyrir fólk í ræktinni til að mynda . Þetta er mjög vinsælt . “ Eitt af fjölmörgum grínmyndum sem netverjar hafa búið til um nýju snúrurnar .